HR Službeni list Europske unije 255

32011R1050



SLUŽBENI LIST EUROPSKE UNIJE 20.10.2011.

PROVEDBENA UREDBA KOMISIJE (EU) br. 1050/2011

od 20. listopada 2011.

o upisu naziva u Registar zaštićenih oznaka izvornosti i zaštićenih oznaka zemljopisnog podrijetla (Darjeeling (ZOZP))

EUROPSKA KOMISIJA,

uzimajući u obzir Ugovor o funkcioniranju Europske unije,

uzimajući u obzir Uredbu Vijeća (EZ) br. 510/2006 od 20. ožujka 2006. o zaštiti oznaka zemljopisnog podrijetla i oznaka izvornosti poljoprivrednih i prehrambenih proizvoda (1), a posebno njezin članak 7. stavak 5. treći podstavak,

budući da:

(1) U skladu s člankom 6. stavkom 2. Uredbe (EZ) br. 510/2006, zahtjev Indije za registraciju naziva „Darjeeling” kao zaštićene oznake zemljopisnog podrijetla objavljen je u Službenom listu Europske unije (2).

(2) Njemačka, Francuska, Italija, Austrija i Ujedinjena Kraljevina i državljanin Indije podnijeli su prigovore na takvu registraciju na temelju članka 7. stavka 1. Uredbe (EZ) br. 510/2006. Prigovori su ocjenjeni prihvatljivima na temelju točaka (a), (c) i (d) prvog podstavka članka 7. stavka 3. te Uredbe. Dopisom od 11. lipnja 2010., Komisija je zatražila od dotičnih zainteresiranih stranaka da između sobe postignu dogovor.

(3) Između Francuske i Indije postignut je dogovor, koji uvodi pojašnjenja u Jedinstveni dokument tako da se samo pakiranje proizvoda u rasutom stanju mora izvoditi u zemljopisnom području, a prodajno pakiranje se može obavljati unutar ili izvan zemljopisnog područja. Stoga je potrebno u svezi s označavanjem pojasniti da je postojanje broja odobrenja i posebnog logotipa obvezno samo za proizvode u rasutom stanju, koji se otpremaju iz zemljopisnog područja.

(4) Postignut je samo djelomični sporazum između Njemačke, Italije, Austrije i Ujedinjene Kraljevine i indijskog državljanina s jedne strane, i Indije s druge strane, unutar određenog vremenskog razdoblja. U skladu sa sporazumom, botanički naziv „Camellia sinensis M Kuntz” potrebno je pravilno navesti kao „Camellia sinensis L.O. Kuntze”, a pakiranje čaja „Darjeeling” u rasutom stanju trebalo bi se ograničiti samo na zemljopisno područje. Svaki drugi oblik pakiranja ili ponovnog pakiranja, uključujući pakiranje namijenjeno krajnjem potrošaču, može se odvijati unutar ili izvan zemljopisnog područja.

(5) Podnositelji prigovora su nadalje naveli neusklađenost s člankom 2. Uredbe (EZ) br. 510/2006.

(6) U pogledu navodnog nedostatka veze između ugleda i priznanja proizvoda te područja proizvodnje, utvrđeno je da specifikacija proizvoda ukazuje na posebnost proizvoda te da stručno znanje i stečene vještine proizvođača kao i pedo-klimatske značajke i zemljopisno okruženje zemljopisnog područja (prirodno odvodnjavanje tla, složena kombinacija velike količine padalina i trajno niske temperature) značajno utječu na svojstva proizvoda koja čine srž njegovog ugleda.

(7) U pogledu prigovora koji se odnosi na navodnu nevažnost podataka o analizi, navedenih u Jedinstvenom dokumentu, ti podaci ne utječu na vezu koja se temelji na ugledu, već služe samo za opis proizvoda kao takvog. U skladu s Uredbom (EZ) br. 510/2006 nije potrebno otkriti izvor analize.

(8) Naziv „Darjeeling” trebao bi se upotrebljavati samo kao prodajni naziv za čaj koji se u potpunosti proizvodi na zemljopisnom području u skladu sa specifikacijom, premda se miješanje tog čaja može izvoditi unutar ili izvan zemljopisnog područja. Mješavine čaja „Darjeeling” i drugih čajeva ne bi trebale nositi naziv „Darjeeling” kao prodajni naziv, te bi trebale biti označene u skladu s propisima Unije o označavanju, posebice kako bi se izbjeglo zavaravanje potrošača.

(9) Prigovori su pokazali kako se naziv „Darjeeling” koristi za označavanje nekih proizvoda koji nisu u skladu sa specifikacijom, ali koji su usporedivi s takvim proizvodima. Utvrđeno je kako trajna uporaba naziva na ovim proizvodima ugrožava postojanje naziva „Darjeeling”. Stoga proizvođačima takvih proizvoda treba omogućiti prijelazno razdoblje od 5 godina za uporabu navedenog naziva, na temelju članka 13. stavka 3. Uredbe (EZ) br. 510/2006, ako su ti proizvodi bili zakonito stavljani na tržište najmanje 5 godina prije 14. listopada 2009., te pod uvjetom da se poštuje pravni poredak Unije, posebice u pogledu Direktive 2000/13/EZ Europskog parlamenta i Vijeća od 20. ožujka 2000. o usklađivanju zakonodavstava država članica o označavanju, prezentiranju i oglašavanju prehrambenih proizvoda (3).

(10) U pogledu navedenih generičkih svojstava naziva predloženog za registraciju, nije utvrđen nikakav dokaz o generičkom statusu.

(11) Imajući u vidu navedeno, naziv „Darjeeling” bi se stoga trebao unijeti u Registar zaštićenih oznaka izvornosti i zaštićenih oznaka zemljopisnog podrijetla, te je shodno tome potrebno ažurirati i objaviti Jedinstveni dokument.

(12) Mjere predviđene ovom Uredbom u skladu su s mišljenjem Stalnog odbora o zaštićenim oznakama zemljopisnog podrijetla i zaštićenim oznakama izvornosti,

DONIJELA JE OVU UREDBU:

Članak 1.

Oznaka sadržana u Prilogu ovoj Uredbi upisuje se u Registar.

Članak 2.

Za registracija važi prijelazno razdoblje od 5 godina tijekom kojeg se nazivi koji uključuju „Darjeeling” mogu koristiti na proizvodima koji nisu proizvedeni u skladu sa specifikacijom, ako su ti proizvodi bili zakonito stavljani na tržište najmanje 5 godina prije 14. listopada 2009., te pod uvjetom da se poštuje pravni poredak Unije, posebice u pogledu zavaravanja proizvođača na temelju članka 2. Direktive 2000/3/EZ.

Članak 3.

Ažurirani Jedinstveni dokument sadržan je u Prilogu II. ovoj Uredbi.

Članak 4.

Ova Uredba stupa na snagu dvadesetog dana od dana objave u Službenom listu Europske unije.

Ova je Uredba u cijelosti obvezujuća i izravno se primjenjuje u svim državama članicama. Sastavljeno u Bruxellesu 20. listopada 2011. godine. Za Komisiju Predsjednik José Manuel BARROSO

(1) SL L 93, 31.3.2006., str. 12.

(2) SL C 246, 14.10.2009., str. 12.

(3) SL L 109, 6.5.2000., str. 29.

PRILOG I.

Poljoprivredni proizvodi navedeni u Prilogu I. Ugovoru o EZ-u namijenjeni prehrani ljudi:

Razred 1.8. Ostali proizvodi iz Priloga I. Ugovora (začini itd.)

INDIJA

Darjeeling (ZOZP)

PRILOG II.

JEDINSTVENI DOKUMENT

UREDBA VIJEĆA (EZ) br. 510/2006

„DARJEELING”

EZ br.:IN-PGI-0005-0659-12.11.2007.

ZOZP ( X ) ZOI ( )

1. Naziv

„Darjeeling”

2. Država članica ili treća država

Indija

3. Opis poljoprivrednog ili prehrambenog proizvoda.

3.1. Vrsta proizvoda

Razred 1.8. Ostali proizvodi iz Priloga I. Ugovoru

3.2. Opis proizvoda na koje se primjenjuju naziv iz točke (1)

Botanički naziv čajevca Darjeeling je Camellia sinensis L.O. Kuntze. Čajevac Darjeeling je otporno, sporo rastuće zimzeleno grmoliko drvo s više stabljika, koje može narasti, ako mu se to dozvoli, do 2,5 m u visinu. Čajevcu Darjeeling je potrebno oko 6 do 8 godina kako bi bio dovoljno zreo za gospodarski isplativu berbu, te je poznato da ima gospodarski životni vijek od preko 100 godina uz primjenu dobre poljoprivredne prakse. Može izdržati oštre zime, dugotrajna sušna razdoblja i velike nadmorske visine. Zeleni listovi su mali, svijetli, sjajno zelene boje često prekriveni pahuljastim srebrnim dlačicama i dugim pupoljcima. Produktivnost Darjeeling čaja je daleko niža od svih drugih područja za uzgoj čaja, što njegovu berbu i proizvodnju čini skupom. Ta niska produktivnost je posljedica velikih nadmorskih visina zemljopisnog područja i rijetkih klimatskih uvjeta. Darjeeling čajevac je prvi put zasađen ranih 1800-ih. Tijekom godina prilagodio se svom prirodnom okruženju i razvio svoja autohtona svojstva, npr. jedinstvena Darjeeling svojstva na koja se pozivaju priznati kušači čaja i potrošači.

Pripravljeni čaj Darjeeling ima boju od blijede limuna do bogate jantarne boje. Kaže se kako pripremljeni čaj ima uočljivo različite stupnjeve vizualne svjetline, dubine i gustoće. Prilikom priprave čaja nastaje miris složenog i ukusnog okusa, a okus nakon konzumacije je pun arome, mirisa i čuvstva. Organoleptička svojstva pripravka Darjeeling čaja se obično opisuju kao sočna, glatka, okrugla, nježna, zrela, slatka, živa, suha i živahna.

Kemijski spojevi prisutni u Darjeeling čaju u visokim koncentracijama su linalol oksid I, II, III i IV. Linalol, geraniol, metil salicilat, benzilni alkohol, 2-feniletanol, dihidroaktinidiolid, heksanska kiselina, cis-3-heksanska kiselina, trans-2-heksanska kiselina, trans-geranska kiselina, 3,7-dimetil-1,5,7-oktatrien-3-ol (koji se mogu količinski količinsko odrediti u postotku kao 0,36 % do 1,24 %) i 2,6-demetil-3, 7-oktadien-2, 6-diol (količinski određen u postotku kao 3,36 % do 9,99 %). Posljednja dva spoja su prisutna u visokim koncentracijama (dosežu i do 1, 245 i 9,99 %, za svaki pojedinačno).

Rijetki okus čaja Darjeeling je neposredan rezultat kombinacije gena biljke, koji su autohtoni na području Darjeeling, kemije zemlje, bogate mineralima, velike količine padalina u gorju Darjeeling (do 4 060 mm na godinu), nadmorske visine (najviša je 2 250 metara i najniža 600 metara) te jedinstvene izmjene temperature (između 5 i 30 °C). Učinci agroklimatskih uvjeta uključujući svjetlo, temperaturu, vlažnost, padaline itd. igraju važnu ulogu za proizvodnju kvalitete vezane uz sekundarne metabolite u čaju Darjeeling. Primijećeno je kako neke sorte čaja uzgojene u drugim dijelovima zemlje koji imaju različite agroklimatske uvjete ne daju jedinstvenu aromu/okus čaja Darjeeling.

Proizvodnja čaja Darjeeling koristi uspostavljenu poljoprivrednu praksu koja se razvija i upotrebljava više od 150 godina za održavanje rasta izdanaka, dok istodobno održava visinu grmova prikladnom za ručnu berbu. Svaki kilogram prepravljenog čaja sadržava oko 20 000 pojedinačno ručno ubranih izdanaka. Ovo nam daje uvid u to koliko je ljudskog napora i rada uloženu u njegovu proizvodnju.

Čaj Darjeeling se proizvodi koristeći samo izvornu tradicionalnu metodu, u kojoj su ljudski rad i tradicionalne vještine/znanje uključene u svakoj fazi, znanu kao način proizvodnje Darjeeling.

Postoje tri različita razreda veličine Darjeeling čaja koji se tradicionalno nazivaju cijeli list (Wjole Leaf), zdrobljeni list (Brokens) i list u prahu (Fannings).

3.3. Sirovine

Ne primjenjuju se.

3.4. Krmivo (samo za proizvode životinjskog porijekla)

Ne primjenjuju se.

3.5. Posebne faze proizvodnje koje se moraju odvijati u navedenom zemljopisnom području

Berba čaja Darjeeling počinje krajem veljače/u ranom ožujku i završava do sredine studenog ovisno o vremenskim uvjetima i temperaturi okoliša; hladni zimski mjeseci od prosinca do veljače su razdoblje mirovanja. Grm čajevca Darjeeling prinosi samo 50 do 100 g gotovog čaja godišnje. Berba čaja Darjeeling je posebna vještina/tehnika, koja je tradicionalno znanje koje se prenosi s generacije na generaciju. Berbu uglavnom vrše vrlo vješte žene jer zeleni listovi zahtijevaju nježno rukovanje radi očuvanja njegove kvalitete.

Nakon berbe, listovi čaja Darjeeling se prerađuju izvornom tradicionalnom metodom na tipičan/način proizvodnje Darjeeling u tvornicama smještenim na određenim plantažama samo unutar utvrđenog područja za uzgoj čaja Darjeeling. Tradicionalna vještina/znanje prenosi se s generacije na generaciju i uključeno je u svaku fazu proizvodnje. Svojstvena osjetljiva priroda fino nabranih zelenih listova zahtijeva nježno rukovanje. Premda različite sorte listova zahtijevaju složene razlike pri obradi, faze koje se provode ostaju nepromjenjive.

Prerada čaja Darjeeling odvija se u tvornicama smještenim samo na navedenim plantažama čaja. Sušenje, razvrstavanje, sortiranje i pakiranje u rasutom stanju čaja Darjeeling odvija se u tvornicama smještenim samo na navedenim plantažama čaja. Važno je napomenuti da se nijedan dio obrade ne odvija izvan plantaža čaja.

Stoga se sve faze proizvodnje čaja (berba, sušenje i prerada) odvijaju u određenom zemljopisnom području.

Kad listovi stignu do tvornice, puštaju se da „uvenu”. Cilj uvenulosti je, da vlaga iz zelenih listova polako ispari tijekom razdoblja od 14 do 16 sati. List se skuplja i postaje mekan tako da može podnijeti mehaničko savijanje i valjanje. Značajke pripremljenog čaja također se počinju razvijati nakon fizičkih i kemijskih promjena unutar strukture lista.

Zeleni listovi se razdvajaju i ravnomjerno rasprostiru na žičane mreže, ugrađene iznad posebno oblikovanih „korita”, koja nalikuju vrlo dugačkim drvenim kutijama. Svako korito je zračna komora, koja omogućava reguliran protok svježeg zraka kroz zelene listove, dok se ne postigne željena „uvenulost”. U toj fazi iz listova ispari približno 75 % vodenog sadržaja.

Uvenuti listovi tada se uklanjaju iz korita, utovaruju i savijaju u uređajima za valjanje, koji uvenule listove valjaju pod pritiskom, te ih savijaju, lomeći im stanice i ispuštaju prirodne sokove, koji promiču oksidaciju i pospješuju pigmentaciju. Pritisci i redoslijed valjanja se vrlo pozorno nadziru kako bi se osigurala primjena najboljeg mogućeg načina, bez štetnog učinka pregrijavanja.

Potom se listovi na tanko rasprostiru u hladnoj, dobro prozračenoj sobi, kako bi polako oksidirali (fermentirali). Ova faza u kojoj se flavonoidi spajaju s kisikom iz zraka, proteže se tijekom razdoblja koje traje od 2 do 4 sata, ovisno o temperaturi okoliša i relativnoj vlažnosti. Iskusan priređivač čaja u pravilnim vremenskim razmacima procjenjuje razvoj kvalitete prema mirisu koji list postepeno ispušta. Ova osjetilna prosudba je ključna za kvalitetu pripremljenog čaja. Za posjetitelje, bogata cvjetna aroma koja se širi iz sobe za valjanje i fermentaciju (oksidaciju) Darjeeling čaja, je jaka i sigurno nezaboravna.

Jednom kad se postigne optimalna fermentacija (oksidacija), oksidirani list odlazi na prženje (sušenje) kako bi se prekinula daljnja fermentacija (oksidacija) deaktivacijom enzima, te radi uklanjanja gotovo sve preostale vlage iz lista. Sušionica čaja je komora, koja ima dijelove s nadziranim, različitim temperaturama, gdje se fermentirani (oksidirani) list izlaže vrućem zraku, u trajanju od 20 do 30 minuta. Dobro prženje snižava udio vlage u gotovom proizvodu na manje od 2 % što stvara hrskav suhi čaj koji se tada, kroz sita koja se tresu, razvrstava po veličini. Ti razredi čaja se potom šalju u obliku pošiljaka/serija, pakiranih u ambalažu, koja je omotana folijom, da se održi svježina i kvaliteta tijekom dužeg vremenskog razdoblja.

Nakon završetka konačnog razvrstavanja, dodjeljuju se nomenklature s obzirom na veličinu. Razvrstavaju se u tri kategorije:

(a) cijeli listovi – FTGOP – Fine Tippy Golden Flowery Orange Pekoe (sadržava veliko lišće visoke kvalitete koje je bilo ponovno prosijano);

(b) zdrobljeni listovi – TGBOP – Tippy Golden Broken Orange Pekoe (sadržava veliko lišće visoke kvalitete);

(c) listovi u prahu – GOF – Golden Orange Fannings (namijenjen proizvodnji čajnih vrećica).

Najveća razlika među ove tri kategorije je u veličini.

Orange Pekoe je izraz, koji se pretežno upotrebljava za opisivanje kategorije u sustavu razvrstavanja jednakog naziva za sortiranje crnih čajeva. Sustav se temelji isključivo na veličini prerađenih i osušenih listova crnog čaja.

Gore navedeni razredi odnose se samo na veličinu cijelog lista nakon prerade, a ne na razlike u kvaliteti. Svi razredi proizvodi su istog zelenog lista. Nomenklatura se koristi za razlikovanje razreda čaja prema veličini listova čaja nakon prerade.

3.6. Posebna pravila za rezanje, ribanje, pakiranje itd.

Nisu posebno određeni zahtjevi za pakiranje Darjeeling čaja. Darjeeling stiže do krajnjeg potrošača u EU-u u rasutom stanju ili u prodajnim paketima, pri čemu se 95 % pakiranja do razvrstavanja u kutije, veličine primjerene za potrošače, odvija u EU-u (ostatak se pakira u Indiji).

3.7. Posebna pravila za označavanje

Na svakom paketu mora postojati broj odobrenja proizvođača/subjekta, koji pakira u skladu sa sustavom odobrenog zaštićenog znaka Darjeeling iz 1999. godine (Darjeeling Protection Certified Trade Mark Scheme), koji je uspostavio Indijski odbor za čaj (zakonsko tijelo osnovano na temelju indijskog zakona o čaju (The Tea Act) iz 1953., koji ga ovlašćuje za upravljanje proizvodnjom čaja), kao i registrirani logotip Darjeeling (okrugli stilizirani prikaz indijske žene koja drži lišće čaja). Prikazana žena nosi stiliziranu okruglu naušnicu i naušnicu na nosu. Na lijevom robu kruga je slovna oznaka „Darjeeling”. Svi ti elementi zajedno predstavljaju logotip Darjeeling.

Posebni logotip Darjeeling, izrađen 1983. godine i registriran kao zajednički zaštićeni znak u Indiji, predstavlja zahtjev za označavanje, za čaj za koji je odbor potvrdio da ispunjava norme i svojstva čaja Darjeeling. Od svog uvođenja Darjeeling logotip se uvijek pojavljuje na kartonskim pakiranjima/kutijama pod nadzorom odbora.

Odbor za čaj je ostvario registraciju logotipa Darjeeling kao certifikacijsku oznaku na podlozi zakona o indijskih zaštićenim i trgovačkim znakovima (Indian Trade and Merchandise Marks Act) iz 1958. godine.

Odbor za čaj također je registrirao logotip Darjeeling na temelju novog Zakona o oznakama zemljopisnog podrijetla proizvoda (Geographical Indication of Goods (Registration & Protection) Act) iz 1999. godine.

Nomenklatura razreda nije obvezna na oznaci.

4. Sažeta definicija zemljopisnog područja

Čaj Darjeeling se uzgaja u pokrajini Darjeeling, smještenoj u saveznoj državi Zapadni Bengal u Indiji. Čajne plantaže nalaze se na područjima sljedećih okruga pokrajine Darjeeling u saveznoj državi Zapadni Bengal (Indija): okrug Sadar, samo brdovita područja okruga Kalimpong, koja sadržavaju čajne plantaže Samabeong, Ambiok, Mission Hill, Upper Fagu i Kumai, te okrug Kurseong isključujući područja na popisu nadležnosti 20, 21, 23, 24, 29, 31 i 33, koja sadržavaju okrug Subtiguri čajne plantaže New Chumta, čajnu plantažo Simulbari i Marionbari policijske postaje Kurseong u okrugu Kurseong. Čajne plantaže smještene su na nadmorskoj visini između 600 i 2 250 metara na strmim obroncima, koji omogućuju idealno prirodno odvodnjavanje za obilne padaline u ovoj pokrajini.

5. Veza sa zemljopisnim područjem

5.1. Osobitost zemljopisnog područja

Čajne plantaže smještene su na nadmorskoj visini između 600 i 22 500 metara na strmim obroncima koji omogućuju idealno prirodno odvodnjavanje za obilne padaline u ovoj pokrajini. Potrebno je naglasiti važnost nadmorske visine, jer je ona od osobitog značaja za kvalitetu čaja Darjeeling. Nadmorska visina te izmjenjivanje naoblake i sunca daju čaju Darjeeling jedinstvena svojstva.

Tlo je bogato, a brdoviti teren pruža prirodno odvodnjavanje za obilne padaline u ovoj pokrajini.

Uslijed trajno niske temperature metabolički stupanj (fotosinteza) čajevca Darjeeling znatno je niži od drugih čajevaca, što ograničava rast zelenih listova i povećava koncentraciju prirodnih kemijskih svojstava.

Područje uzgoja čaja Darjeeling smješteno je u sedam dolina Darjeeling gorja koje izravno gleda u Himalaju i vrh Kanchenjunga, trećeg najvišeg planinskog vrha na svijetu. Hladni vjetar koji puše s Himalaja preko sedam dolina pri različitim temperaturama tijekom godine jedan je od razloga za jedinstveni okus Darjeeling čaja. Pored toga, u gorju Darjeeling po noći je sumaglica, koja kondenzira molekule vode iz okoliša i nježno miluje listove čaja i tako preko noći vlaži listove čaja Darjeeling. Gorje Darjeeling ima velike količine padalina (od 2 030 mm do 4 060 mm) godišnje. Gorje Darjeeling ima samo 4 do 5 sati sunca tijekom samo 180 dana godišnje. Ovi prirodni fenomeni značajno doprinose razvoju iznimnog okusa i svojstava čaja Darjeeling.

5.2. Posebnost proizvoda

Darjeeling čaj je nadaleko poznat jer ima okus koji je tako jedinstven da se ne može ponoviti nigdje u svijetu. Rastući u brdovitom području pokrajine Darjeeling, više od 150 godina, ovi grmovi čajevca hrane se naizmjenično kišom, suncem i vlagom mekih sumaglica. Beračice čaja beru samo dva najbolja lista i pupoljka kako bi održali osobiti okus. Sama činjenica da se godišnje u pokrajini Darjeeling proizvede samo približno između 9 i 10 milijuna kg Darjeeling čaja, obdarenog ovim prirodnim elementima, čini ga iznimnim i poželjnim. On je nišni luksuzni proizvod. Pridržavanje ovog profila visoke kvalitete za posljedicu ima izrazito niske prinose. Proizvođači Darjeeling čaja ulažu sve napore za osiguranje najvećih normi kvalitete, unatoč visokim troškovima. Umijeće branja čaja, koje je lokalno stanovništvo prenosilo s generacije na generaciju, predstavlja umjetnost. Ljudski čimbenici su prisutni u nekoliko faza proizvodnje čaja (kako je gore objašnjeno).

Čaj Darjeeling se proizvodi koristeći samo izvornu tradicionalnu metodu, u kojoj su ljudski rad i tradicionalne vještine/znanje uključene u svakoj fazi, znanoj kao način proizvodnje Darjeeling.

5.3. Uzročna povezanost između specifične kakvoće, ugleda ili neke druge značajke proizvoda i zemljopisnog područja

Zemljopisni i agroklimatski uvjeti: uslijed jedinstvene i složene kombinacije agroklimatskih uvjeta koji prevladavaju u području, koje sadržava 87 plantaža čaja unutar pokrajine Darjeeling, kao i propisa za proizvodnju koje je uspostavio odbor, čaj proizveden u ovom području ima iznimna i prirodna organoleptička svojstva okusa, mirisa i teksture, koji su osvojili priznanje i naklonost potrošača diljem cijelog svijeta i odredili čaj Darjeeling kao nišni luksuzni proizvod.

Topografski: Čajne plantaže Darjeeling smještene su na nadmorskoj visini između 600 i 22 500 metara na strmim obroncima koji omogućuju idealno prirodno odvodnjavanje tijekom obilnih padalina u ovoj pokrajini. Rijetki okus čaja Darjeeling je neposredan rezultat kombinacije gena biljke, kemije zemlje, nadmorske visine i velike količine padalina svojstvene za gorje Darjeeling. Proizvodnja čaja Darjeeling koristi uspostavljenu poljoprivrednu praksu koja se razvija i upotrebljava više od 150 godina za održavanje rasta izdanaka, dok istodobno održava visinu grmova prikladnom za ručnu berbu.

Berba: Grm čajevca Darjeeling prinosi do 100 g gotovog čaja godišnje (između 9 i 10 milijuna kg čaja Darjeeling godišnje proizvodi pokrajina Darjeeling). Svaki kilogram prepravljenog čaja sadržava oko 20 000 pojedinačno ručno ubranih izdanaka. Ovo nam daje uvid u to koliko je ljudskog napora i rada uloženu u njegovu proizvodnju.

Ostali čimbenici: „Darjeeling” se povezuje s povijesnim, tradicijskim, kulturološkim i društvenim čimbenicima, kao i s posebnom jedinstvenošću i ugledom. Čaj, koji je proizveden u pokrajini Darjeeling i koji ima navedena posebna svojstva, već je dugo poznat u trgovini i javnosti u Indiji i inozemstvu kao čaj Darjeeling i kao takav je stekao veliku slavu u zemlji i svijetu. Svaki trgovac ili građanin u Indiji ili izvan nje koji naručuje čaj Darjeeling ili vidi da se neki čaj oglašava ili stavlja u prodaju kao Darjeeling očekuje da je takav naručeni, oglašeni ili prodavani čaj uzgojen, priređen i proizveden u navedenom području pokrajine Darjeeling i da ima navedena posebna svojstva. Stoga je naziv „Darjeeling” za čaj iz pokrajine Darjeeling u saveznoj državi Zapadni Bengal stekao posebnu jedinstvenost i ugled u javnosti, kada se taj naziv koristi u svezi s čajem proizvedenim u gore navedenom području spomenute pokrajine, tako da je pravo da se povezuje s takvim čajem, dio posebnog ugleda svih koji su zaslužno povezani s navedenim područjem. Cijene čaja Darjeeling su također više od ostalih čajeva u Indiji i općenito na svjetskom tržištu. Drugim riječima, naziv „Darjeeling” kada se koristi u odnosu na čaj, određuje se kao zemljopisna oznaka u Indiji.

Upućivanje na objavu specifikacije

http://ec.europa.eu/agriculture/quality/door/publishedName.html?denominationId=1900